Bya HASIFAH NAAVA
Bombi bawala balungi lwondo, bato, bamyufu era basikiriza naye ani asinga munne?
Ono ye Rema Namakula ne Irene Ntale Nassuuna. Rema ye yasooka okumanyika mu 2012 ng’amaze okuyimba ‘Sizzle and Sickle’ ne Bebe Cool.
Irene ye muwala ataddewo essuula empya ng’alinga akunga abakazi okwekwanira abasajja be baba beegombye. Mu luyimba lwe olwa ‘Gye mbeera’ olukutte akati ensangi zino, akwanira ddala omulenzi nga tatiddeemu. Atuuka n’okugamba nti amanyi akabaala w’anywera, akanamba ke akalina!
Takoma awo, amusaba owabooda amuleke agende, olwo n’asaba omuvubuka (gw’akwana) amuweeke! Kuno kwekwanira musajja okuwedde emirimu. Kyokka Rema mu luyimba lwe olwamuyitimusa olwa ‘Oli wange’ alaga nti ne bwe banaamuvuma, ne bwe banaamukuba emiggo, tajja kumuta. Naye tatulaga oba omulenzi gw’ayimbako ye omuwala ye yamwekwanira oba omulenzi ye yaleeta ebimwogerako. Kweggamba, Irene mu kwekaza tamanyi Rema era amusingira wala. Naye abaffe, Uganda kati w’eri nneetegefu okulaba abawala abazingiza anbasajja ne babakwana?
Abayimbi bano bavuganya mu biti bingi kubanga baatuuse n’okuvuganya mu ngule z’abayimbi b’omwaka omu n’awangulira munne ku kantu katono nnyo.
Obulungi
Engeri gye bakyali mu myaka emito, (Rema 24 ate Irene 25), bombi balungi era bakuba abasajja. Balina zi ‘hayiti’ ezimala. Bombi baakatakketakke, boogeza ssimbo, sayizi y’eyo ey’obuwato obwakenduka ng’obwennumba n’ebirala. Era bombi balina obunnya ku matama bwe beewaana nabwo okukuba abalogo.
Amaanyi gaabwe
Bombi bayimbi bato era nga Rema Namakula ye yasooka okumanyika. Rema yakola lonki ye esooka omwaka oguwedde n’ajjuza Equatorial Parking ekyewuunyisa abantu bangi. Okumanya Rema wa maanyi, lonki ye yaliwo lunaku lwe lumu ne Juliana Kanyomozi eyalina eyiye ku Serena, kyokka abantu bajjula wadde ne Juliana yajjuza.
Amaanyi ge gamuli mu butatya kubanga okukola lonki eyo, yali ku mbiranye ne Bebe Cool eyamugamba nti, tajja kumala bbanga ddene mu kisaawe wabula akyaliwo ne lonki yali nnene.
Omwaka 2013 yaggwaako ng’oluyimba ‘Ku kaliba’ lwe luli ku leediyo zonna te tivvi. Omwaka guno aleese Sitaki era lukutteyo kyokka bw’otunula obulungi, terunnatuuka ‘Ku kaliba.’ Yaluzzizzaako olwa ‘Mucuuzi.’
Bombi amaanyi gaabwe agamu baagaggya mu nnyimba ze bazze bakola ne Bebe Cool. Olwa ‘Sizzle and Sickle’ lwe lwasinga okumanyisa Rema.
Irene Ntale yakoze oluyimba lwa ‘Addiction’ ne Bebe Cool olwamwongeddeko ettutumu kyokka nga baasooka kukola lwa ‘Love letter.’
Mu kuwumbawumba, bw’ozigeraageranya, olwa ‘Sizzle and Sickle’ lwasinga Addiction ne Love letter amaanyi, bw’ogattako okuba nti Rema ayimba yekka ate Irene ali mu kibiina kya Swangs Avenue, gattako okuba nga Rema yakola lonki ate Irene takolanga ku lonki, kitegeeza nti wano Rema awanguddewo.
Eddoboozi
Abayimbi ba Uganda ba bika bibiri; waliwo abayimbisa ebidongo ne tekinologiya akyusakyusa amaloboozi ate waliwo n’abayimbisa eddoboozi ezzaale ate nga ttendeke mu kuyimba ng’omuwulira ng’ayambuka bw’akkiriza eddoboozi mu ngeri ey’ekikugu eraga nti ddala muyimbi. Mu mbeera eno Rema ne Irene baawukana.
Rema eddoboozi lye zzaale ate ttendeke era omuwulira nti ddala muyimbi ate nga ye Irene bw’oggyako ebyuma omuwulira nti amanyi okutontoma ebigambo ebinyuma.
Engule zaabwe
Mu mpaka za Hi pipo ezaaliwo omwaka guno nga gutandika, baavuganya ku ngule ez’enjawulo, Rema yawangula bbiri ate Irene n’awangula emu.
Rema yawangula zino; Best Female R&B Song : Ku kaliba
Best Female Ragga - dance hall Song : Fire Tonight
Eza Irene ; Best Female Breakthrough (omuyimbi omukazi omuto asinze okwaka).
Kyokka Irene engule Bebe Cool gye yawangula, eya Best Male Reggae Song ku luyimba lwa Love Letter, ne Irene yagigabanako kubanga oluyimba baalukola bombi wadde nga si yiye.
Okucamula abantu
Bombi bacamula abantu mu bivvulu ne ku bubaga. Bayimba bulungi n’amaloboozi amaseeneekerevu. Bombi bamanyi okuyimbira ku byuma ebikubwa obutereevu kubanga baasookera mu kukola nga ‘babakaapu’ abayamba abayimbi abanene nga bayimbira ku byuma ebikubwa obutereevu.
Ettutumu
Wano Rema asinga ku Irene kubanga ye baamumanya dda okusinga Irene era abantu abamanyi Rema basinga abamanyi Irene. Ennyimba alina nnyingi ezimanyiddwa okusinga ezimanyiddwa ku Irene ate nga nnungi okusinga ennungi ezimanyiddwa ku Irene. Kyokka essaawa eno, ennyimba za Irene naddala ‘Gy’obeera’, zimanyiddwa okusinga eza Rema ezaasooka kubanga ezimu zaggwaako. Ate ‘Sitaki’ ne ‘Mucuuzi’ eziriko era bw’ozigerageranya ne Gy’obeera era azisingako.
Ennyambala
Bombi tebakunama era abawagizi ekyo kyabasanyusa kubanga baasooka kulowooza nti banaabakunamira ng’abawala abato abalala. Bambala ebiwanvu ate ne bwe bambala ebimpimpi, tebisukka nnyo maviivi.
Banyumira engoye ate bafaayo nnyo okweteekamu ssente ku nsonga eno n’okwekolako. Mu butuufu, ssente zaabwe ezisinga bazissa mu kwambala na kulabika bulungi.
Obugagga bwabwe
Bombi tebannakola bintu okuggyako emmotoka zo baziguze. Irene avuga RAV4 enkola enkadde ate Rema avuga Noah Voxy ‘kanamba’ nkola mpya. Wano w’asingira ku Irene.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn eng_Latn lug_Latn lug_Latn zul_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn